लगानी सम्झौतालाई निरन्तरता दिन आग्रह
नेपाल र अमेरिकाबिच व्यापार एवं लगानीसम्बन्धी सम्झौतालाई निरन्तरता दिन आग्रह गरिएको छ ।   नेपाल र संयुक्त राज्य अमेरिकाबिचको व्यापार तथा लगानी कार्य ढाँचा सम्झौता अन्तर्गतको व्यापार तथा लगानी परिषद् (टिफा काउन्सिल) को शुक्रबार  काठमाडौँमा सम्पन्न छैटौँ बैठकले त्यसलाई निरन्तरता दिने छलफल गरेको छ ।
काठमाडौँ, जेठ ७ गते । नेपाल र अमेरिकाबिच व्यापार एवं लगानीसम्बन्धी सम्झौतालाई निरन्तरता दिन आग्रह गरिएको छ । नेपाल र संयुक्त राज्य अमेरिकाबिचको व्यापार तथा लगानी कार्य ढाँचा सम्झौता अन्तर्गतको व्यापार तथा लगानी परिषद् (टिफा काउन्सिल) को शुक्रबार  काठमाडौँमा सम्पन्न छैटौँ बैठकले त्यसलाई निरन्तरता दिने छलफल गरेको छ । नेपालको उत्पादनलाई जोड्ने गरी लगानी सहायता परिचालन गर्न छलफलले जोड दिएको बताइएको छ । नेपालबाट निर्यात सम्भावना भएका वस्तु थप गर्ने, उत्पादन क्षमता र निर्यात प्रवर्धनमा प्राविधिक सहायता परिचालन गर्ने विषयमा जोड दिइएको छ । बैठकमा नेपालले अमेरिकासँग व्यापारमा पाउँदै आएको सुविधालाई निरन्तरता दिन आग्रहसमेत गरिएको उद्योग, वाणिज्य तथा आपूर्ति मन्त्रालयले जनाएको छ । विभिन्न ७७ वटा वस्तुको निर्यातमा अमेरिकाले दिँदै आएको ड्युटी फ्रीको सुविधालाई निरन्तरता दिन मन्त्रालयले आग्रह गरेको छ ।आगामी सन् २०२५ सम्म नेपालले ७७ वस्तु निर्यातमा छुटको सुविधा पाएको छ । २०७२ सालमा गएको विनाशकारी भूकम्पपछि सहुलियतका लागि भन्दै नेपालबाट आयात हुने थप वस्तुमा अमेरिकाले भन्सार सुविधा दिएको थियो । बैठकमा व्यापार तथा लगानी कार्यढाँचा सम्झौताले समेटेका द्विपक्षीय व्यापार र लगानीसँग सम्बन्धित लगानीमैत्री वातावरण, डिजिटल अर्थतन्त्र, बौद्धिक सम्पत्ति संरक्षण र कार्यान्वयन गर्ने विषयमा छलफल भएको मन्त्रालयले जनाएको छ । उद्योग एवं वाणिज्य मन्त्रालयका वाणिज्य सचिव मधु मरासिनीले अतिकम विकसित राष्ट्रबाट नेपाल सन् २०२६ मा विकासशीलमा स्तरोन्नति हुने भए पनि आफूले पाउने सुविधालाई भने निरन्तरता दिन आग्रह गरिएको जानकारी दिनुभयो । भन्सार र व्यापार सहजीकरण, कृषि व्यापार, बजार पहुँच र व्यापारका प्राविधि अवरोधहरू, अति कम विकसित मुलुकको समूहबाट नेपालको दिगो स्तरोन्नति र नेपाल व्यापार ग्राह्यता कार्यक्रमको उपयोगलगायतका विषयमा छलफल भएको मन्त्रालयले जनाएको छ । बैठकमा नेपालले सन् २०२५ पश्चात् नेपाल व्यापार ग्राह्यता कार्यक्रमको निरन्तरता र निर्यात सम्भावना भएका वस्तु थप गर्ने, उत्पादन क्षमता र निर्यात प्रवर्धनमा प्राविधिक सहायता विस्तार गर्ने, सूचना प्रविधि सम्बद्ध सेवाको निर्यात, पूर्वाधार विकास, अन्तर्राष्ट्रिय मूल्य शृङ्खलामा नेपालको उत्पादनलाई जोड्ने गरी लगानी र सहायता परिचालन गर्ने विषयमा जोड दिएको छ । संयुक्त राज्य अमेरिकाको तर्फबाट नेपालले पछिल्लो समय लगानीमैत्री वातावरण निर्माणमा गरेका सुधारको प्रशंसा गर्दै निर्यात प्रवद्र्धन र अल्पविकसित मुलुकबाट दिगो स्तरोन्नतिका लागि नेपालका प्रयासमा साझेदारी गर्ने प्रतिबद्धता भएको छ । नेपालको तर्फबाट वाणिज्य सचिव मधुकुमार मरासिनी र संयुक्त राज्य अमेरिकाको तर्फबाट दक्षिण तथा मध्य एसियाका लागि संयुक्त राज्य अमेरिकाका कार्यवाहक सहायक व्यापार प्रतिनिधि ब्रेन्डल लिन्चको सहअध्यक्षतामा बैठक सम्पन्न भएको थियो । दुई देशबिच सन् २०११ मा भएको व्यापार एवं लगानी सम्झौता अन्तर्गत काठमाडौँमा शुक्रबार छैटौँ बैठक बसेको हो । निर्यात वृद्धि, नेपालमा अमेरिकी लगानी, अन्य प्राविधिक सहायतालगायतका विषयमा दुई मुलुकबिच उच्चस्तरीय छलफल भएको हो ।बैठकमा आगामी सातौँ टिफा बैठक संयुक्त राज्य अमेरिकाको वासिङ्गटन डिसीमा सन् २०२४ मा आयोजना गर्ने सहमति भएको छ ।   